KIRJALLINEN KYSYMYS P-2523/98

esittäjä(t): Doeke Eisma (ELDR) komissiolle

(28. heinäkuuta 1998)

Aihe: Tukien myöntäminen eläintensuojelujärjestöille

Voiko komissio ilmoittaa, mitkä eläintensuojelujärjestöt ovat hakeneet budjettikohtaan B4-306 (Valistus ja avustukset) liittyvää tukea?

Voiko komissio myös ilmoittaa, onko nämä hakemukset hyväksytty, ja jos ei ole, niin mitkä on hylätty ja miksi?

Voiko komissio ilmoittaa, miten paljon eläintensuojeluun on suunnattu tukea budjettikohdasta B4-306?

Komission jäsenen Ritt Bjerregaardinkomission puolesta antama vastaus

(21. syyskuuta 1998)

Komissio rahoittaa vuosittain budjettikohdasta B4-3060 ympäristönsuojelun alalla toimivia eurooppalaisia kansalaisjärjestöjä (kohta 1) ja tiedotus- ja valistushankkeita (kohta 2). Eläintensuojelu ei kuulu näiden kahden ohjelman tavoitteisiin tai painopistealueisiin. Komissio rahoittaa kuitenkin eräitä organisaatioita, jotka suojelemalla luonnollisia elinympäristöjä edistävät myös villieläinten suojelua.

Joulukuun 16. päivänä 1997 tehdyn neuvoston päätöksen 97/872/EY(1) perusteella käynnistetyn ympäristönsuojelun alalla toimivia eurooppalaisia kansalaisjärjestöjä tukevaan yhteisön toimintaohjelmaan liittyvän ehdotuspyynnön(2) seurauksena komissioon toimitettiin 62 ehdotusta. Näistä valittiin 18 hanketta, joista seuraavat viisi liittyvät eläintensuojeluun: Seas at Risk (Alankomaat), Birdlife International (Yhdistynyt kuningaskunta), Eurosite (Ranska), European Forum on Nature Conservation and Pastoralism (Yhdistynyt kuningaskunta) ja International Friends of Nature (Itävalta). Komissio ei voinut hyväksyä ehdotuksia, jotka eivät täyttäneet seuraavia arviointiperusteita: hyvä kustannus-hyötysuhde; kestävä kerrannaisvaikutus Euroopan tasolla; tehokas ja tasapainoinen osapuolten välinen yhteistyö toimien suunnittelussa, toteuttamisessa ja rahoituksessa; monikansallisen lähestymistavan ja varsinkin yhteisön alueella tapahtuvan rajatylittävän yhteistyön edistäminen ja soveltuvin osin yhteistyön ulottaminen yhteisön naapurimaihin; kyky edistää viidennessä toimintaohjelmassa yksilöityjen osapuolten välistä vuoropuhelua ja yhteistyötä; edustavuus ja merkitys kyseisen liikkeen kannalta; kyky edistää monialaista lähestymistapaa ympäristöasioissa; yhdistyksen ja sen jäsenten välisen säännöllisen tietojenvaihdon muodossa tapahtuvan yhteistyön ja vuoropuhelun laatu; kyky osoittaa vuotuisen toimintaohjelman taloudellinen toteutettavuus realistisen, kohtuullisen ja tasapainoisen talousarvion avulla; sitoutuminen tiedottamaan mahdollisimman laajasti yhteisön nykyisestä ympäristöpolitiikasta, mm. ympäristöä ja kestävää kehitystä koskevasta Euroopan yhteisön poliittisesta toimintaohjelmasta.

Vuonna 1997 komissio päätti ympäristöalan yleistä tiedotus- ja valistustoimintaa koskevan ehdotuspyynnön(3) perusteella tukea 59 ehdotusta. Näistä kolmessa tiedotus- ja valistustoiminta liittyi eläintensuojeluun. Tukea myönnettiin seuraaville organisaatioille: Wildlife Europe Sveriges Television AB (Ruotsi), Morgane Production (Ranska) ja Institut Royal des Sciences Naturelles (Belgia). Vuoden 1998 hankkeiden valinta on parhaillaan käynnissä.

Eläinten- ja luonnonsuojeluun on myönnetty tukea vuonna 1997 tiedotus- ja valistushankkeille ja vuonna 1998 kansalaisjärjestöille yhteensä 628 000 ecua.

(1) EYVL L 354, 30.12.1997.

(2) EYVL C 25, 24.1.1998.

(3) EYVL C 53, 22.2.1997.